Papersnake/gushiwen huggingface dataset:
樊推官劝予止酒
梅尧臣（宋代）

少年好饮酒，饮酒人少过。
今既齿发衰，好饮饮不多。
每饮辄呕齿，安得六府和。
朝酲头不举，屋室如盘涡。
取乐反得病，卫生理则那。
予欲从此止，但畏人讥诃。
攀子亦能劝，苦口无所阿。
乃知止为是，不止将如何。
仁宗皇帝挽词三首
曾巩（宋代）

沧海难回日，青云如送春。
服丧三月遍，遏乐四夷均。
感格英灵在，褒扬大号新。
依然社稷计，王业付真人。
句 其一
范致虚（宋代）

回首阳台汉川路，隔江烟雨暗渔蓑。
谢薛端公寄惠素纱
魏野（宋代）

鹤色纱蒙乌府寄，裁衣不称著林中。
水亭君有亲题处，留待他时染碧笼。
喜谢师厚及第
梅尧臣（宋代）

宿雨洗新绿，朝日初闻莺。
风从天门来，吹下玉简名。
列星二十天，经纬何纵横。
南方朱鸟目，火焰令人惊。
其余撒沙众，龟鳖瓜瓠明。
吾欣安石後，世世有令声。
红梅
苏泂（宋代）

空墙碧水芳菲处，泣尽胭脂恨不销。
不遣二妃陪舜葬，故应泪沁雪枝条。
次韵因老见赠
王之道（宋代）

扁舟历阳来，访君得少息。
登堂默无语，见老称目击。
去年糁江上，群盗罗剑戟。
君时濡须游，入山笑相揖。
肩担祖师禅，问答挥楖栗。
岂惟警聋聩，亦足慰岑寂。
春容褪丹青，雨意铺水墨。
定将傥赴感，澄霁自端的。
麦秋数日间，饥肠颇贪得。
兵余敝庐尽，何独空四壁。
维摩幸无恙，胡避有新室。
白云本无心，能归定能出。
归然三杰峰，况是旧相识。
我有半仙丹，和剂等昌木。
为言山中人，蟠桃已成实。
寄吴吏部三首
赵蕃（宋代）

元日送朝天，侵寻又一年。
无诗供猥诵，有志辱哀怜。
茅屋苍苔合，芳洲杜若搴。
去留俱未遂，两鬓已苍然。
太师中书令魏国公册赠尚书令追封真定王赵挽
王禹偁（宋代）

空留遗像在凌烟，谁继堂堂命世贤。
将相位高三十载，风云道合一千年。
霖收傅说岩前雨，石陨娲皇补後天。
见说吾君举哀处，重瞳挥酒泪潺湲。
观世音赞六首
黄庭坚（宋代）

敬礼补陀，岩下水边。
十方三世，无不现前。
愿我亦证，空觉极圆。
处处悲救，火中生莲。
次韵庆善九日
葛胜仲（宋代）

舍南自灌五亩园，满种黄花待亲识。明朝酒熟当寿君，卷白不亲馀涓滴。

湖海浮家作寓公，醉醒幸与骚人同。一座尽倾尘表物，不须举扇障西风。
杂咏一百首·李卫公
刘克庄（宋代）

肘后臣非靳，胸中彼未纯。
乃知兵妙处，不可妄传人。
晓思
陈得时（宋代）

南楼卷书坐，极目动清□。
野色春千里，晴光晓万家。
人耕烟外草，鸟啄树头花。
记得夜来梦，清天飞日华。
素梅 其七
王冕（元代）

罗浮月白海无尘，玉树琼林处处春。
半夜禹陵风雨作，屋梁飞动欲生鳞。
端午自乐温往垫江道中作
阳枋（宋代）

端午人间拟醉眠，旅情茅店独萧然。
起寻诗句记佳节，万里无云月满天。
句 其三
梁安世（唐代）

蕃马步衔青苜蓿，羌儿卧唱白铜鞮。
道场山山上有伏虎师宴坐岩寺中方池清深可爱
韩淲（宋代）

翠麓转危径，清涟媚方池。钟鱼鸣宝坊，窣堵高不危。

凭轩眼力尽，晴色烟凄迷。秋原禾黍登，佳处端在兹。

斋馀作茗事，昼寂香篆迟。当年伏虎师，此地尝岩栖。

高风动寥邈，胜迹穷险巇。回桡日已暮，怅望空自知。
跋胡德辉
葛胜仲（宋代）

一官三语掾，驱车大河北。饭涩羹亦稀，哦诗写胸臆。

作者非难羹，已自入阃域。邮筒远相饷，我岂今衡尺。

粗能擿陇云，亦不误雌霓。千里得行记，了了所见历。

士材有如此，磊落固易识。寄语直指公，勿作寒蝉默。
颂古三十一首
释梵琮（宋代）

临风索笑傲冰霜，吐露春光漏泄香。
两岸断桥人不渡，一川疏影横斜阳。
奉和李相公题萧家林亭（逢吉也）
韩愈（唐代）

山公自是林园主，叹惜前贤造作时。

岩洞幽深门尽锁，不因丞相几人知。
遐瞩楼 其五
弘历（清代）

林空帷乍捲，冰合镜逾明。登览非娱目，凭观万物情。
郎员外见寻不遇
钱起（唐代）

轩骑来相访，渔樵悔晚归。更怜垂露迹，花里点墙衣。
登六和塔
艾性夫（元代）

崒峍浮图插翠微，长连山影浸江湄。
地高直见海穷处，天近先知日上时。
香绕五云宫里梦，墨浓千佛顶头诗。
无风最喜铃相语，切莫丁宁说秀支。
四望驿松
王建（唐代）

当初北涧别，直至此庭中。何意闻鞞耳，听君枝上风。
老槐
李之世（明代）

一树繁阴澹古姿，秋来黄叶点阶墀。月明贪玩疏疏影，坐到露凉人睡时。
和自村同年韵寄南山刘义车
赵必象（宋代）

空谷寥寥绝足音，月明千里故人心。
功名蝴蝶半床梦，岁月蜉人一息阴。
王粲曾闻附刘表，华元何忍薄羊斟。
买舟欲泛剡溪曲，安道门前雪忒深。
偈颂七十一首
释了惠（宋代）

洪机莫测，至德难量。
万民几鸥鹭，四海一池塘。
日日春风相鼓舞，不知时世是羲皇。
和陈七峰七诗韵
包恢（宋代）

万分川流异，一本大化同。
小闭即俱塞，大彻何不通。
大人犹赤子，少成同老翁。
今古任异世，不息将何穷。
安桂坡山堂和段子辛韵
俞泰（明代）

归来偶作看山人，恍惚桃源路未真。松榻夜寒云透枕，桂丛光满月为邻。

笛声谁弄沧洲夕，泉味犹甘窦乳春。已办笔床茶灶在，扁舟莫厌日相亲。
庚寅四月廿八日椫旁成
吴景奎（元代）

人生刚作百年期，三寸桐棺手自治。马革裹尸非我愿，桑蚕成茧是吾师。

莫忧王叵逢碑堕，好唤刘伶荷锸随。谁道野夫为计早，乐夫天命复奚疑。
儿去看鱼笱
林希逸（宋代）

儿去出茅庐，携筇远见渠。行随溪畔鹤，看取笱中鱼。

童稚喧呼至，笭箵整顿初。饵寒知不食，罾少问何如。

穿柳呼爷笑，编蒲怪仆疏。荻芦吹火罢，赊酒遍邻居。
寿孙提刑
洪适（宋代）

溪山擢秀称阳羡，族望推高独富春。漱石风流宜有后，掷金词富不无人。

声名已觉寰区满，事业方看日夜新。今代太平难藻绘，须公提笔侍枫宸。
内族子锐归来堂
密璹（金朝）

一旦能知梦里真，平生看破主中宾。归来堂上忘形友，名利场边税驾人。

东郭风烟宜蕙帐，南山猿鹤识纶巾。清尊雅趣閒棋味，盏盏冲和局局新。
依韵和长安龙图陈学士登煕煕台之什二首
魏野（宋代）

台号煕煕倚半空，新秋景好与春同。
朱衣吏列登临处，百二山河一望中。
晚步
陆游（宋代）

屏居无俗事，薄暮行溪园。
断续风蝉噪，俯仰露叶翻。
月出照西壁，参差见檐痕。
新沐嬾不栉，清冷入发根。
临流挥羽扇，对月倾芳尊。
寄谢南昌尉，何必隐市门。
寄题洋川与可学士公园十七首 其一 湖桥
吕陶（宋代）

湖中少尘氛，事外得野趣。日日过桥来，迟留不能去。
蒋慈谿挽词
楼钥（宋代）

伊昔丹丘去，相逢意气倾。
楼前巾子秀，山下育泉清。
敬梓情逾厚，交梨论益明。
凄凉千古意，潮落又潮生。
桃花源诗
梅尧臣（宋代）

鹿为马，龙为蛇，
凤皇避罗麟避罝。天下逃难不知数，
入海居岩皆是家。武陵源中深隐人，
共将鸡犬栽桃花。花开记春不记岁，
金椎自劫博浪沙。亦殊商颜采芝草，
唯与少长亲胡麻。岂意异时渔者入，
各各因问人闲赊。秦已非秦孰为汉，
奚论魏晋如割瓜。英雄灭尽有石阙，
智惠屏去无年华。俗骨思归一相送，
慎勿与世言云霞。出洞沿溪梦寐觉，
物景都失同回槎。心寄草树欲复往，
山幽水乱寻无涯。
盛生诗
童冀（明代）

盛生德茂者，家世乃儒绅。厥兄舍铅椠，吏牍期致身。

微文偶失愤，密网无纵鳞。逮系岸狱中，藁瘗荒江濆。

生时奉菽水，升堂拜慈亲。泣血叩首路，弗惮千里勤。

干戈犹在目，道路蕃棘榛。崎岖霜霰途，涉历踰十旬。

间道负骨归，号恸惊四邻。先垄幸可祔，差慰地下魂。

穷冬十二月，积雪遍郊原。上天忽敷祐，列岫明朝暾。

窀穸甫安厝，浩荡风雪昏。天人良不远，一念至理存。

我思天壤间，手足惟弟昆。周公称上圣，管蔡乃流言。

舜象本同生，谋谟盖都君。前圣且不免，况复后世人。

惟生诗礼家，孝义耳所闻。赵礼昔让肥，艰难贼推仁。

缪彤痛自挝，诸妇感天伦。淮南自贻戚，斗粟悲汉文。

陈思咏豆萁，魏帝伤同根。喟彼叔世士，相视越与秦。

死丧孰孔怀，阋墙诚寡恩。我作盛生诗，庶使薄俗敦。
西风
王安石（宋代）

少年不知秋，喜闻西风生。
老大多感伤，畏此蟠蟀鸣。
况乃舍亲多，抱病独远行。
中夜卧不周，恻恻感我情。
起视天正黑。
弱云乱纵横。
似有霰雪飘，不复星斗明。
时节忽如此，重令壮心惊。
谅无同忧人，樽酒安可倾。
次韵和张仲通见寄三绝句
王安石（宋代）

收拾乾坤付一壶，世间无物直锱铢。
醉乡旧业抛来久，更欲因君稍问涂。
答张子立见寄
苏洵（宋代）

舟行道里日夜殊，佳士恨不久与俱。
峡山行尽见平楚，舍舡登岸身无虞。
念君治所自有处，不复放纵如吾徒。
忆昨相见巴子国，谒我江上颜何娱。
求文得卷读不已，有似骏马行且且。
自言好学老未厌，方册几许鲁作鱼。
古书今文遍天下，架上未有耿不愉。
示我近所集，漫如游通衢。
通衢众所入，癃残诡怪杂沓不辩可叹吁。
文人大约可数者，不过皆在众所誉。
此外何足爱，刓破无四隅。
况予固鲁钝，老苍处群雏。
入赵抱五弦，客齐不吹竽。
山林自窜久不出，回视众俊惊锟鋙。
岂意误见取，骐骥参羸驽。
将观驰骋斗雄健，无乃独不堪长途。
凄风腊月客荆楚，千里适魏劳奔趋。
将行纷乱若无思，强说鄙意惭区区。
书寓舍壁 其二
李洪（宋代）

沉阴未解雨濛濛，倚槛看山怯晓风。睡起卖花声过尽，不知春色在壶中。
春光好 上巳
顾贞观（清代）

风渐暖，雨初晴。似朝酲。手招蕙丛双箭，注银鉼。绣得红罗纤窄，其如懒踏青青。

待擘澄心堂纸，仿兰亭。
再送罗云叔
方回（元代）

欲共君归未有缘，春风夺我紫阳天。
牡丹富豔花如洛，煮白香浓酒以燕。
细看貌非寒士相，随宜班亚冷官员。
人间第一好山处，赋几篇诗醉几筵。
临江仙
李石（宋代）

有宅一区家四壁，年年花柳深村。父兄随处宴鸡豚。折腰归去，何苦傍侯门。

拟射九乌留白日，假饶立到黄昏。卧龙老矣及三分。不如把手，堂上宴芳尊。
生查子
蔡伸（宋代）

银缸委坠红，碧锁朦胧晓。别泪洒金徽，一曲情多少。

邮亭今夜长，明月香帏悄。纵使梦相逢，何处寻蓬岛。
刘农伯过访静公适至谈论甚快别后有诗见寄依韵答和
劳乃宣（清代）

晓月犹悬玉一弯，蓬门无客昼常关。故人方喜骑驴到，邻叟俄逢弭策还。

世事共悲渊底日，乡心对语梦中山。何时双桨桑阴下，与子追随十亩閒。
和文与可洋川园池三十首 金橙径
苏轼（宋代）

金橙纵复里人知，不见鲈鱼价自低。
须是松江烟雨里，小船烧薤捣香齑。
题衢州唐台山
赵抃（宋代）

唐台压郡东北陲，势旋力转奔而驰。伟哉造物谁其尸，一山中起高峨巍。

群峰环辅拱以立，背面肘腋相倚毗。怪石差差少媚色，长松落落无邪姿。

岩隈有路数百仞，直登不悔形神疲。中间轩豁浮图舍，栋宇綵错金璧辉。

寒泉一亩清可鉴，优游鳣鲔扬鳞鬐。猿閒鸟暇两呼笑，老僧矍铄趋且嬉。

天风烈烈骨毛竦，更云六月无炎曦。攀缘绝顶下四顾，溪山百里如掌窥。

我思宜有隐君子，放心不与时安危。巢由之行已高世，白云卧此逃尧妫。
浔州行部
曹亨伯（宋代）

冬来行部驾轺车，一日之间气候殊。
朝服驼裘暮挥扇，未应岚瘴得全无。
褒城驿（军大夫严秦修）
元稹（唐代）

严秦修此驿，兼涨驿前池。已种千竿竹，又栽千树梨。

四年三月半，新笋晚花时。怅望东川去，等闲题作诗。
渔家傲引
洪适（宋代）

八月紫莼浮绿水。细鳞巨口鲈鱼美。画舫问渔篙暂艤。欣然喜。金薤顷刻尝珍味。

涌雾驱云天似洗。静看星斗迎蟾桂。枕棹眠蓑清不睡。无名利。谁人分得逍遥意。
劝耕
方岳（宋代）

郡如斗大亦何堪，耕雨锄烟亦饱谙。
共话桑麻真有味，久抛蓑笠得无惭。
野田春水自深浅，晴日鸟声时两三。
安得一牛横短笛，南山之北北山南。
点绛唇 其二 冬至
赵彦端（宋代）

一点青阳，早梅初识春风面。暖回琼管。斗自东方转。

白马青袍，莫作铜驼恋。看宫线。但长相见。爱日如人愿。
满庭芳
刘处玄（宋代）

三载施为，十全八九，有些未及功圆。不曾行疏，所惠自然钱。

也不修斋动众，一麻麦、任润灵田。非外觅，无中造化，有口妙难言。

道传。明易象，倒颠光运，天地之先。觉无形应物，非殢中边。

清静金婴玉姹，虚无里、汞结灵铅。六铢挂，大罗归去，重受玉皇宣。
寓兴
洪咨夔（宋代）

巨口松江鲈，缩颈槎头鳊。
一釂聊复尔，百怀故依然。
林静横沆瀣，庭空澹婵娟。
鸣{上将
自安仁至豫章途中杂兴十九首
赵蕃（宋代）

积潦当涂三尺强，筍舆那得代浮梁。
脱靴直厉成孤笑，赤脚踏冰思旧狂。
送盖太博通判定州
余靖（宋代）

墨诏殷勤擢俊贤，精求毗佐四方翰。
封疆谨守卢奴塞，旌旆仍方上将坛。
衰草带霜秋马健，黄云遮日暮城寒。
燕南赵北边之要，旅拒凭君一策安。
临江仙 其一 和陈德公
王之道（宋代）

红楼缥缈光风里，熙熙和气欢声。遏云馀韵最关情。

春山闲淡淡，秋水醉盈盈。

老去自怜心尚在，相逢殊慰劳生。纹楸聊复戏同枰。

试烦歌一曲，须借酒三行。
捍门山
邹浩（宋代）

扬子江头舟楫回，海门山对润州开。故乡归去六千里，先入捍门山里来。
寿曹大博以东宪台治新筑亭馆扁榜寄意·咏归
程公许（宋代）

圣道如太极，品彙自生成。
二人各言志，点也心和平。
春风发高咏，怀哉沂水滨。
千载宁遐思，光景无边春。
一潭鉴寒碧，方寸洞虚明。
执卷恍瞻前，舍瑟铿有声。
勿遣柱后文，醨我春风醇。
穹舞丽景舒，琴歌南薰清。
谁知此中乐，天理皆流行。
送诸方行化 其六
释守卓（宋代）

林下既了空，尘中须达事。随事了真空，自空展化事。

事空空事中，淘镕成宝器。宝器盛醍醐，是曰甘露味。
戏题
李洪（宋代）

多病闭门懒出，避喧终日高眠。
惟可以君命竹，安能以兄事钱。
东港
王璋（元代）

渔人几处学吹箫，海色苍苍弄晚潮。一片山间明月上，满堤寒影渡横桥。
卧病简汝济士奇时济二首 其二
何景明（明代）

习隐开三径，耽幽构一斋。吏人稀到户，鸟雀自驯阶。

药补身差健，诗成闷强排。同声二二子，不见好音来。
夜梦还家诗
庾丹（南北朝）

归飞梦所忆，共子汲寒浆。铜瓶素丝绠，绮井白银床。

雀出丰茸树，虫飞玳瑁梁。离人不相见，争忍对春光。
菩萨蛮 遣愁
王夫之（明代）

半生只伴閒愁住。如今却待驱愁去。归鸟没遥天。云横斜照边。

愁坤看一笑。愁到何时了。抛掷与征鸿。霜宵唳晓空。
次韵游山门寺望文脊山
王安石（宋代）

宣城百山间，文脊尤奇峰。
拔出飞鸟上，图画难为容。
闻昔有幽人，扪萝追赤松。
遗形此古室，孤坐鹿裘重。
人去邈不反，洞壑空藏龙。
侧行苍崖烟，俯仰求灵踪。
游者如可得，甘弃万户封。
安能久尘土，倾倒相迎逢。
马斃三首
仇远（元代）

苦无驰骤但加餐，马性由来不耐閒。
官满马亡归去好，且骑白犊看青山。
送王都曹
李覯（宋代）

古木亭边夜向晨，饯壶重叠拥双轮。
高文健笔科场手，白发青双宦路人。
十月霜风还劈面，六街尘土会欺贫。
麻源碧润神仙地，早晚归来伴隐沦。
河传·春浅
纳兰性德（清代）

春浅，红怨，掩双环。微雨花间，昼闲。无言暗将红泪弹。阑珊，香销闲梦还。
斜倚画屏思往事，皆不是，空作相思字。记当时垂柳丝，花枝，满庭蝴蝶儿。
黄莺儿·南园佳枝偏宜暑
晁补之（宋代）

南园佳致偏宜暑。两两三三修篁，新篁新出初齐，猗猗过檐侵户。听乱飐芰荷风，细洒梧桐雨。午余帘影参差，远林蝉声，幽梦残处。

凝伫。既往尽成空，暂遇何曾住。算人间事、岂是追思，依依梦中情绪。观数点茗浮花，一缕香萦炷。怪来人道陶潜，做得羲皇侣。
福圣观 其二
余爽（宋代）

紫府金庭太帝宫，露坛苍桧响天风。上清神虎何年见，云锦空传两玉童。
小雨看海棠
曹勋（宋代）

浣花红绿四回环，何事轻阴作嫩寒。
应是化工知胜处，海棠宜向雨中看。
景福院
黄执中（宋代）

娟娟竹影薄，决决溪流浅。
风生秋意回，野塘天容远。
菩萨蛮（丁丑送春）
刘辰翁（宋代）

殷勤欲送春归去。白首题将断肠句。春去自依依。欲归无处归。

天涯同是寓。握手留春住。小住碧桃枝。桃根不属谁。
杂咏一百首·召南媵
刘克庄（宋代）

贵贱有定分，勤劳无怨心。
若令逢吕武，亦化作姜任。
访高菊磵
宋伯仁（宋代）

可惜吴中不见君，敌篷空载一溪云。
知君已到孤山下，日日梅花酒半醺。
鹊桥仙（寿崔菊坡）
吴泳（宋代）

二童一马，素琴独鹤，长与仙翁为伴。自从分付益州来，便蔚有、隆中人望。

边烽白羽，军符赤籍，弄得不成模样。愿公福德厚如山，为扶起、坤陲一半。
贾生
李商隐（唐代）

宣室求贤访逐臣，贾生才调更无伦。
可怜夜半虚前席，不问苍生问鬼神。
去年闻载扬在武林及余至而载扬
周紫芝（宋代）

与君一别几经秋，忽作脩文地下游。诗忆向来云态度，人今何在柳风流。

西湖烟月生前恨，客路风霜晚岁愁。胜日交流半零落，数行老泪倩谁收。
逢戴式之往南方
严羽（宋代）

此老相逢日，中原正用兵。黄尘空北望，白首更南征。

今古悲秋意，江湖惜别情。几时群盗灭，匹马会神京。
宁宗登门肆赦二首
佚名（隋代）

天日清晏，朝野靖安。
三灵答祉，万国胜欢。
帝命不达，王业艰难。
天子万年，永迪监观。
立春日偶书
董纪（明代）

我生行年四十五，去年失恃今何怙。四人兄弟一人在，敢叹零丁与孤苦。

家贫无田惟有书，读书未遇将何如。不农不商又不禄，百事无成生计疏。

大儿痴顽无好习，见人懒作低头揖。小儿学语未分明，近始扶床能独立。

山妻抱儿认父面，愿汝父子长相见。但令骨肉在眼前，到老不嫌贫与贱。

纫穿补绽无时息，昼纺绵花连夜绩。食指衣身累转多，头焦鬓秃空啾唧。

婢较初来过半长，手拙未解调羹汤。学攻针线更迟钝，两日一裤缝三行。

苍头入门懒无匹，面垢脚朘常菜色。使令内外岂云无，自然不得分毫力。

破屋数间如玉川，床头旧物馀青毡。愁来就枕且醉眠，万事得失皆由天。
视田五首赠八弟无斁
晁补之（宋代）

家世不为农，长安有大第。
官粮弗充口，万里聊自庇。
一从学聱牙，世事百色废。
卖牛姑补屋，岁晚霜雪至。
自贻
郑谷（唐代）

饮筵博席与心违，野眺春吟更是谁。琴有涧风声转淡，

诗无僧字格还卑。恨抛水国荷蓑雨，贫过长安樱笋时。

头角俊髦应指笑，权门踪迹独差池。
虞美人 其十七 花品
刘辰翁（宋代）

娟娟二八清明了。犹说淮阳早。钱欧陆谱遍花光。红到寿阳、也钱说淮阳。

此花地望元非薄。回首伤流落。洛阳闲岁断春风。怎钱当时道是、洛阳红。
菩萨蛮（辛未七夕戏答张庆符）
胡铨（宋代）

银河牛女年年渡。相逢未款还忧去。珠斗欲阑干。盈盈一水间。

玉人偷拜月。苦恨匆匆别。此意愿天怜。今宵长似年。
次韵子瞻送杨杰主客奉诏同高丽僧游钱塘
苏辙（宋代）

人言长安远如日，三韩住处朝日赤。
飞帆走马入齐梁，却渡吴江食吴橘。
玉门万里唯言九，行人泪堕阳关酒。
佛法西来到此间，遍满曾如屈伸手。
出家王子身心虚，飘然渡海如过渠。
远来忽见倾盆雨，属国真逢戴角鱼。
至人无心亦无法，一物不见谁为敌。
东海东边定有无，拍手笑作中朝客。
题程则之瑞墨阁
彭汝砺（宋代）

仁宗事业望唐虞，翰墨仍兼八体书。长叹仙游今寂寞，不知遗迹在樵渔。

凰鸾影落新安水，奎壁光临处士庐。北望昭陵云杳霭，倚栏双泪染衣裾。
蕉布行
屈大均（明代）

芭蕉有丝犹可绩，绩成似葛分絺绤。女手纤纤良苦殊，馀红更絺龙须席。

蛮方妇女多勤劬，手爪可怜天下无。花练白越细无比，终岁一匹衣其夫。

竹与芙蓉亦为布，蝉翼霏霏若烟雾。入筒一端重数铢，拔钗先买芭蕉树。

花针挑出似游丝，八熟珍蚕织每迟。增城女葛人皆重，广利娘蕉独不知。
余季行肯堂
程洵（宋代）

天地有常运，成功须四时。敛藏苟不至，生养犹浪施。

而况结夏苟，岂伊一人为。向非来者贤，俯仰成弃基。

余氏本望族，旧业祖所贻。流光被累叶，衍也复嗣之。

华堂小荒茀，新筑俄翚飞。老木傲风烟，脩篁拂云霓。

连峰累奇石，一镜开清池。窗閒编简横，门外尘鞅希。

封胡几男子，晨夕相追随。步趋朱与张，谈笑书与诗。

宁复绮纨习，所期君子归。青桐韩家树，丹桂窦氏枝。

它年定俪美，吾言岂君欺。
龙山会·月夜寄怀伯兄汉元、仲兄寿元，步梦窗载酒双清韵
陈家庆（清代）

月地云阶冷，玉漏迢迢，卐字栏低亚。晚飔摇柳浪，凉意在、一桁低珠帘下。

楼阁耸玲珑，好妆点、风光秀冶。漫商量、湖山无限，四时潇洒。

惆怅海角天涯，买断繁华，笑五陵裘马。灯花红暗坠，推枕起、何处乌啼遥夜。

独自理瑶琴，散声似水银泻。倦欲舍。又几缕、冰丝弦上挂。
雪霁月明独步梅花下
曲贞（宋代）

雪晴月白梅花芬，朗行恍在琼瑶京。光摇灿灿玉宇净，香浮瑶瑶银河明。

乾坤元气正澄澈，林峦景色何晶荧。风神顾我精爽逼，襟怀顿觉尘嚣清。

凭高忽尔发长啸，千山响振鸾凤鸣。夜深一望五湖白，何当跨鹤游蓬瀛。
朱粹索诗作三绝谢之
陈造（宋代）

从公挥扫且观傍，免费雕镌苦肾肠。
血指忍惭嗟已老，怒{左目右绵}相向更深防。
归自鄂双莲生于后池偶作再寄紫微
岳珂（宋代）

岿然康户山，独秀莲花峰。
派为濂溪源，下有爱莲翁。
绝学嗣洙泗，千载同清风。
书堂二池间，浮翠笼轻红。
居然不染尘，涌出清泠中。
雪藕厉坚节，一念窒以通。
朝卷而暮舒，吸之碧玉筩。
洁凝月露润，妖鄙桃李稼。
食子味崖蜜，擘房透香丛。
菰蒲俨不群，鱼鸢间相从。
大哉君子操，视此褆其躬。
我方赋归来，来策溪上筇。
家池忽惊见，晴霞照秋空。
已迎颢气澂，况复嘉瑞逢。
双葩本共根，殊质疑并钟。
摘奇且熟玩，比德思广充。
尝闻古之人，即物皆至公。
两岐美报上，同颖还居东。
双觡赋长卿，奇木对终童。
善推仁义端，脗合造化工。
后世煽淫靡，世见了不同。
联芳天泉池，合欢华清宫。
骈花耀鲤湖，十丈闻华潼。
徒能资丧志，谁与思念功。
嗟予困蒺藜，坐此五技穷。
兹瑞何自来，儆戒如倥侗。
孤植常易摧，初戒先叶恭。
竞妍必竞妒，次戒毋苟容。
美祥不可恃，又以戒其终。
恭惟天地心，常比药石攻。
名理傥未喻，再拜师正蒙。
巴州西龛
任约（宋代）

门径森寒柏，小桥穿□□。
澄江朱槛北，晚照碧岩□。
修架清泉逗，高楠邃□□。
虚廊面青壁，危栈跨□□。
绝顶舒平席，遥峰□□□。
□□俯星斗，襟袂□□□。
□□春膏浃，□□□□迷。
岭猿□谷
正月五日以送伴借官侍宴集英殿十口号
杨万里（宋代）

一点胡行朝汉天，英符来自玉门关。
旧时千岁琵琶语，新学三声万岁山。
和徐荆州覆水歌
王世贞（明代）

黄姑步头天如赭，帝遣丰隆策风马。使君莲叶轻且柔，长年醉颠不自由。

须臾俯身谒河伯，为言时平莫轻掷。头毛曲局衣作结，使君莞尔岸人摄。

忆初三月下荆州，峨岢巨艑横江流。青山百叠过一瞬，飞帆逐天天欲尽。

门前小港拟黄河，人生咫尺饶风波。安危去矣勿复道，读君新诗为倾倒。

真珠错落瞑光破，老鲛无声泪潜堕。不为生犀照夜央，宝藏空寒警深卧。
归舟三绝
王柏（宋代）

波声拍枕不成眠，拥被推篷月尚圆。
霜下夜深人正悄，数声飞雁度林颠。
书彭仲诚诗诚卷后
曹彦约（宋代）

惠养无他务，廉勤以自持。
能宽三邑责，不为一州私。
逮此来归日，还如始至时。
士民难借寇，唯有召棠思。
过分水岭
程洵（宋代）

相与振衣千仞冈，浩歌莫惜邱徜徉。风来闽徼不知远，山接吴天如许长。

裘敝且将云作氅，囊羞犹可墨如庄。眼明更向西南望，依约家林傍夕阳。
和丹阳守许仲途朝议春深饮会即席二首 其二
韦骧（宋代）

疑怪和风却暮寒，华堂宾主正酣欢。人间高会真难偶，身外浮名岂足干。

绿蚁泛杯春可吸，红英近烛夜宜看。梁尘莫逐歌声转，只恐纷纷扑醉冠。
龙潭书院落成和甘泉师韵
庞嵩（明代）

长江纵一叶，飒然御天风。凌晨出层城，信宿龙潭东。

崇楼瞻斗岳，匝院长麻蓬。山光四抱合，水势潆回冲。

迩吞凤凰台，远瞰天华宫。潭深潜海若，雨化乘丰隆。

气类重孚感，云龙故相从。出门旷于野，入室殊归同。

自然匪人力，大造天为工。前茅既有作，继继当无穷。
春集东园赋得翠字
刁约（宋代）

托载东城隅，选胜名园地。
不问主人来，聊适寻春意。
簪花照席光，藉草连袍翠。
烟霏远树迷，风猎繁英坠。
促行潋滟觞，少驻雍容骑。
四者信难并，安敢辞沉醉。
连雨杂书五首 其五
黄溍（元代）

今日曷不乐，孤倡无与酬。兀坐把书卷，展玩不自休。

借问谁所为，其人已千秋。山雨政可听，拨书置床头。
题浯溪
留筠（宋代）

天生一代老文词，留得高名日月垂。
山□犹余元氏族，溪痕几□鲁公碑。
未论再造中兴业，却羡三吾高卧时。
崖石虽磨千古在，渡香桥下木空悲。
次韵刘彦冲醉歌
李处权（宋代）

家山回首三千里，世乱身危今老矣。
由来客子斗身强，敢弗加餐慎行李。
闽中此地称多贤，招我作邻密且迩。
二子人物夙所慕，倾盖忘形到汝尔。
刘郎能事出世家，胜韵那知集於此。
人生多计才狙公，朝暮不离三四中。
我今一食日还併，士也乃有如此穷。
爱酒犹能至山简，清谈兼喜对王戎。
异时掉臂王侯门，解纷堪作滑稽雄。
如今流落百无用，夜起捋须问苍穹。
白发萧萧不胜理，客舍灯花虚作喜。
怜君咳唾是珠玑，照眼陆离光棐几。
惜不当年夺绣袍，枉著词锋夸孟劳。
遣我黎明拥吟鼻，寒蝉抱叶空哀号。
又嘲杨文瓘
刘行敏（唐代）

武陵敬爱客，终宴不知疲。遣共浑王饮，错宴延陀儿。

始被鸿胪识，终蒙御史知。精神既如此，长叹复何为。
昭君曲
赵汝鐩（宋代）

御戎岂别无经纶，娄敬作俑言和亲。
或结或绝患不已，至呼韩邪朝竟宁。
稽首愿得壻汉氏，秭归有女王昭君。
临时失捐画工赂，蛾眉远嫁单于庭。
玉容惨淡落紫塞，粉泪阑干挥黄云。
下马穹庐移步涩，弹丝谁要胡儿听。
年年两军苦争战，杀人如麻盈边城。
若藉此行赎万骨，甘忍吾耻靡一身。
闻笳常使梦魂惊，倚楼惟恐烽火明。
狼子野心何可凭，呜呼狼子野心何可凭。
感事又寄丘仲阏 其一
黄遵宪（清代）

万目眈眈大九州，神丛争博正探筹。何堪白刃张拳党，更扰黄花落地秋。

石破真惊天压己，陆沈可有地埋尤？前番尚得安身处，莫说寒芜赤嵌愁。
过荆轲冢四绝句 其三
晁说之（宋代）

刺客传中轲绝伦，后来尪怯寂无人。秦人更甚燕人恨，不葬燕台留葬秦。
山中杂言
吴锡畴（宋代）

移春有槛遍京华，剩种人间富贵花。
谁识山中穷活计，眼前沃沃只桑麻。
两山间
王安石（宋代）

自予营北渚，数至两山间。
临路爱山好，出山愁路难。
山花如水净，山鸟与云闲。
我欲抛山去，山仍劝我还。
祗应身後冢，亦是眼中山。
且复依山住，归鞍未可攀。
敬和春雪诗韵
程通（明代）

东风吹雪遍埏垓，晓起推窗赏看来。三白定占春麦熟，六花不看早梅开。

连营旧是青毡帐，立地新成白玉台。谁忆长安有贫者，红炉煖阁为停杯。
小园四首
宋庠（宋代）

少年壮气吞强敌，晚觉丘樊乐事多。
骏马宝刀俱一梦，夕阳閒和饭牛歌。
与邻翁登山亭
陆游（宋代）

数掩槿篱围夕照，一间茅舍背阴崖。
吾生扰扰实无乐，人事悠悠那可谐？忧患向来侵绿鬓，登临此日费青鞋。
京华旧友凋零尽，野老逢迎一散怀。
浪淘沙 题陈菊如二世嫂夫人小照
吴尚憙（清代）

图画寄闲身。宛肖风神。支颐石畔对斜曛。执笔凝思思底事，拟赋阳春。

巾帼一全人。若个如君。宜嗔宜喜艳阳温。绣带临风添婀娜，似动湘裙。
徐制参挽歌
王柏（宋代）

北风高兮岁律将残，望东陇兮目断旌丹。
有美君子兮擥众芳而自饰，直哉惟清兮不亢不激。
郁十五年之朝望兮，仅彯缨於列院。
参幙府以自诡兮，乃劬劬而忘倦。
宜表世而厉俗兮，曷止於斯。
灵辰不留兮，祖奠载期。
薤歌之一章兮，孰不孔悲。
寄题王舍人岩斋
胡宿（宋代）

北地当衢拂斗魁，竹林清暑似岩隈。将坛绪业传金版，文苑新岩集玉杯。

数箧龙拿藏宝刻，一泓蟾滴试烟煤。好辞戴鹖飞千牍，东武原从禁卫来。
陪范明府与诸同官饮新亭是夕以莞尔榜之因赋此诗
林亦之（宋代）

把烛新亭下，迂疏聊尔歌。酒缘人品胜，官要野情多。

燕豆客俱好，渔竿人亦过。谁知武城笑，深自惜蹉跎。
鹧鸪天（薛公肃家席上作·七之七）
陆游（宋代）

南浦舟中两玉人。谁知重见楚江滨。凭教后苑红牙版，引上西江绿锦茵。

才浅笑，却轻颦。淡黄杨柳又催春。情知言语难传恨，不似琵琶道得真。
江寺晚眺
释斯植（宋代）

尽日无多事，闲行一径阴。
人归秋寺晚，月满夜堂深。
海阔频生雾，城荒远见林。
青山与华发，空愧百年心。
和孙曼叔北禅牡丹一蒂三花
范纯仁（宋代）

三花骈蒂吐芳丛，曲尽东皇造化功。疑是神山仙子会，霞衣鼎立驭轻风。
赠春声阁主
严蘅（清代）

乾坤清气自嶙峋，侥幸金闺窈窕身。颇有苍生歌哭想，被人错唤作诗人。
送度支留后若侍御之歙州，便赴信州省觐
刘长卿（唐代）

国用忧钱谷，朝推此任难。即山榆荚变，降雨稻花残。

林响朝登岭，江喧夜过滩。遥知骢马色，应待倚门看。
以诗句咏梅·水边篱落忽横枝
方蒙仲（宋代）

花疑天女现，根讶化人移。
到眼如曾识，无心转见奇。
谨次功成短项翁佳篇之韵
钟孝国（宋代）

君不见中山毛颖生，纂录百氏编群经。
又不见革华祖都尉，殿上承恩举足耳。
二物名誉由韩公，无乃衮褒俱中理。
君家酒罍依图书，短项独喜觞吾儒。
我加翁名乃率尔，诸公过听欢有馀。
翁名称意仰来前，再拜不愿封酒泉。
倾怀解贾吟笔勇，注想只愁客杯乾。
主人冥心通与穷，从渠自引琉璃钟。
醉中琢句千古废，醒后逢人四海空。
林间日日吹春风，孛窣愿卜重相逢。
长江小艇新雨后，一杯相属会稽翁。
于越亭
姜夔（宋代）

松尾飕飕石浪寒，胡啼番曲转声酸。
人间无此春风手，应是江妃夜放弹。
丁巳重阳
司空图（唐代）

重阳未到已登临，探得黄花且独斟。客舍喜逢连日雨，

家山似独隔河砧。乱来已失耕桑计，病后休论济活心。

自贺逢时能自弃，归鞭唯拍马鞯吟。
黄知录园池
刘攽（宋代）

劫火无遗者，灵光独岿然。寒池清照日，古木碧参天。

细雨来幽鹭，凉风急乱蝉。颇知鱼乐意，仍得离钩筌。
江行夜宿龙吼滩，临眺思峨眉隐者，兼寄幕中诸公
岑参（唐代）

官舍临江口，滩声人惯闻。水烟晴吐月，山火夜烧云。

且欲寻方士，无心恋使君。异乡何可住，况复久离群。
送石太尉移镇许昌
魏野（宋代）

厌居棠树远京师，新自飞章白玉墀。
许郡虎符依口得，凉州龙节逐身移。
离声银字调家乐，行李金函锁御诗。
想到即徵归密地，碧波亭上不多时。
诸禅人散灰 其一
释怀深（宋代）

言公心地最精专，曾学焦山一味禅。今日落盆盛白骨，翻身重上谢郎船。
乌夜啼
辛弃疾（宋代）

晚花露叶风条。燕飞高。行过长廊西畔、小红桥。

歌再起，人再舞，酒才消。更把一杯重劝、摘樱桃。
舒章至
王崇简（明代）

经岁犹然识泪痕，幽怀相向各声吞。惟余悲感心多愧，无复欢娱事可言。

勋业漫期新竹帛，风尘可有旧桃源。天涯兄弟伤摇落，把臂如君今几存。
景蕃暂如无锡不暇相寻于云间诗来问讯甚殷勤会予续至江上遂及邂逅走笔奉呈
张扩（宋代）

故人行李剧匆匆，犹向重湖遣信通。七字论怀如对面，片帆先我渡垂虹。

家田收秫连云外，野蟹供螯入手中。犹及访君江上去，夜窗灯火耿秋风。
进善侄南归书此与之为别到家宾畿老弟亦可观也
杨士奇（明代）

秋高蓟北寒，念尔远离别。老人七十馀，临别增悽切。

九年在北京，扶持多资尔。尔有仲父望，惓惓心未已。

黄花浥白露，买舟发潞河。江湖六千里，慎哉所经过。

到家冬已半，升堂拜仲父。仲父喜侄来，深怜远行苦。

取酒慰骨肉，欢极情还悲。子侄能几人，衰年频远离。

停杯有咨询，从知先老拙。缱绻兄弟怀，殷勤尔能说。

十载隔南北，瞀聩兼沈痾。无由归聚首，怅望其如何。

丘原展先垄，里闬省亲故。除岁又新年，相期戒行路。

正月春冰解，桃杏鲜花繁。老人注两目，望尔东南门。
次韵答八十三外翁见招
邹浩（宋代）

乃翁心事别，璧月到寒塘。攲枕三竿日，横经一炷香。

尚思同燕麈，还欲对胡床。行矣拿舟去，金钟亦自将。
偈七首
释允韶（宋代）

八月秋，何处热。
风入松，声瑟瑟。
落霞孤鹜齐飞，秋水长天一色。
不是对景对机，不是应时应节。
下座巡堂去，喫茶珍重歇。
寄常父
孔平仲（宋代）

愁霏久不霁，翳此白日光。阴风薄庭柯，落叶堕我旁。

萧条秋气高，百感搅中肠。侧观南飞雁，肃肃尚有行。

念昔来此土，弟昆各康彊。二季皆鸑鷟，梧桐殒朝阳。

踟蹰故所游，墟墓草已荒。会合须臾期，去日一何长。

吾兄近仳别，咫尺非异方。官守畏简书，羁绊不得骧。

如星限河汉，东西但相望。江鱼肥可荐，庭菊粲以芳。

峥嵘时节晚，谁与共一觞。伯氏副边城，苦寒天早霜。

石火虽云煖，不如还故乡。群飞隘霄极，弱羽因飘扬。

禄薄未足饱，胡为久皇皇。古人有三高，彼岂悦膏粱。

愿言同斯志，毕景事耕桑。
和答郑廷纲通政
程敏政（明代）

银台名重两京传，三载功高翰墨筵。南去地瞻钟阜近，北来人仰郑公贤。

推恩喜奉回銮锦，赠别思临洗句泉。多士只今窥大业，肯从江海计流年。
浪淘沙（四之四）
贺铸（宋代）

雨过碧云秋。烟草汀洲。远山相对一眉愁。可惜芳年桥畔柳，不系兰舟。

为问木兰舟。何处淹留。相思今夜忍登楼。楼下谁家歌水调。明月杨州。
叶县即目
孙德祖（清代）

此乡景物似东都，半可诗材半画图。十日老晴芦荻瘦，千村新种麦苗腴。

乌鸦向暖凄林屋，黄叶因风入笋舆。玉舄不随仙令去，夹堤流水浴双凫。
吴声独曲二首 其二 子尚歌
朱硕仙（南北朝）

暧暧日欲冥，欢骑立踟蹰。太阳犹尚可，且愿停须臾。
闺情
刘开（清代）

高树夜凉起，小楼秋思长。含情问鹦鹉，伏枕梦鸳鸯。

露滴自成响，衾寒犹有芳。妾身似秋草，摇落不胜霜。
次韵嘉叟读和韩诗
王十朋（宋代）

孔孟久不作，况雄莫能和。韩公生有唐，力欲拯颓挫。

文兴八代衰，学救诸子过。佛老蔓中华，微公衽其左。

馀事以诗鸣，语险鬼胆破。汗澜高驾天，捷敏剧飞笴。

骑龙归帝旁，玉日人间堕。汗流籍湜辈，圭璧分半个。

柳和词拟骚，郊联语成些。咸知太山仰，谁继北窗卧。

我本齑盐生，久供笔砚课。幽香摘天葩，光艳拾珠唾。

后公三百年，杖屦无从荷。世无六一翁，孰知珍古货。

巴词拟阳春，僭窃罪宜坐。神交有吾宗，涉世同坎轲。

学继青箱玉，诗高碧纱播。勉令添和篇，才薄知何奈。

谬同赤效白，深愧愈知贺。世事置勿论，蚊睫虫容么。
和龚圣任冬日即事
王之道（宋代）

老怯繁霜劲，閒怜爱日温。
御寒朝强酒，防寇夜撑门。
采荠篱根地，观梅郭外春。
余生何所托，归命大慈尊。
挽蜀帅赵侍郎二首
李曾伯（宋代）

西证膏肓急，人推仓扁医。
惜哉当局晚，为此历阶谁。
公在民犹望，公在民犹望，
公亡事转顾。忠魂千古在，
近有紫岩知。
游青山三首 其一
许子伟（明代）

江门春景自吾乡，祀罢先生蹑玉阳。剩有春风蓑一领，不妨投足雨如浆。
程舅夜见过
强至（宋代）

风雨衡门此夜开，羊昙喜报谢安来。
病眸强对题诗烛，感泪频添话旧杯。
江上索居空岁月，渭阳故事未尘埃。
不眠且听寒更坐，日夕相过复几回。
泊金山观虞仲房书云峰扁榜
袁说友（宋代）

平生笔法蔡中郎，到处标名忆仲房。
一涕无从人不见，云峰亭不水茫茫。
秋江送别马明府归田
浦源（明代）

我来君又去，同是宦游人。别处初逢雪，还家始见春。

杯倾故国酒，衣拂异乡尘。却叹离居者，依依孰可亲。
叹嗟
曾巩（宋代）

夜叹不为絺绤单，昼嗟不为薇蕨少。
天弓不肯射胡星，欃枪久已躔朱鸟。
徐扬复忧羽虫孽，襄汉正病昭回杳。
力能怀畏未足忧，忧在北极群阴绕。
蒙诏书奖谕寄呈王介甫相公
金君卿（宋代）

凤口衔书出九重，帝王亲赐紫泥封。
神光下烛将飞剑，真赏重泥既哑钟。
砥砺若为酬睿睠，驱驰何敢叹尘踪。
仙翁更借提携力，竹杖由来解化龙。
深宫
李商隐（唐代）

金殿销香闭绮栊，玉壶传点咽铜龙。狂飙不惜萝阴薄，

清露偏铜桂叶浓。斑竹岭边无限泪，景阳宫里及时钟。

岂铜为雨为云处，只有高唐十二峰。
再次韵文潜病起
晁补之（宋代）

淮浦见之子，春风初策名。
颇讶谪仙人，有籍白玉京。
晚遇广文直，老交心愈倾。
同升芸香府，偶坐华发生。
斯人自龙性，意变难章程。
耆酒不疵吝，身如秋叶轻。
自言士处世，何必冰雪清。
交游满台省，毁誉半王城。
不肯效俯仰，畏高侮鳏惸。
常思老伊颍，紫蟹羞吴粳。
我辄抵掌和，音同磬随笙。
小人奉慈亲，皆尝小人羹。
寒衣妇补绽，学绩女娉婷。
日欲江海去，心期杨柳青。
众木构大厦，豫章倚孤撑。
如子足医国，可容移疾行。
丹书紫皇告，玉篆五岳形。
何必陶隐居，吞霞养纯精。
访道自素约，谐心期暮龄。
但恐牵俗缘，志大功不成。
息交屏妻子，此语不须惊。
新晴爱月（一作山斋玩月）
陆畅（唐代）

野性平生惟爱月，新晴半夜睹蝉娟。

起来自擘纱窗破，恰漏清光落枕前。
杂兴　癸夘九月也 其七
韩邦奇（明代）

几上封章学治安，迂疏无补却悬冠。秦川秋晚花仍发，晋野春悬血未乾。

圣主几年劳侧席，将军何日独登坛。病来悬愧双函剑，日日扶藜看药阑。
戏咏猩猩毛笔二首
黄庭坚（宋代）

桄榔叶暗宾郎红，朋友相呼堕酒中。
正以多知巧言语，失身来作管城公。
梅花 其七
黄裳（宋代）

酦醅新酒人间熟，蓓蕾寒梅岭上开。亲自折归樽畔去，几回寻向雪中来。
邓端友临要阁五首 其五
陈渊（宋代）

甘苦元从舌上知，竹间风味与谁期。万竿可斩从人说，一榻乘凉要自嬉。
送郗詹事
韦应物（唐代）

圣朝列群彦，穆穆佐休明。君子独知止，悬车守国程。

忠良信旧德，文学播英声。既获天爵美，况将齿位并。

书奏蒙省察，命驾乃东征。皇恩赐印绶，归为田里荣。

朝野同称叹，园绮郁齐名。长衢轩盖集，饮饯出西京。

时属春阳节，草木已含英。洛川当盛宴，斯焉为达生。
题骑牛图
吴儆（宋代）

汗血声利场，举贡循一思。
霜风老觳觫，松路石齿齿。
牛瘦仆夫老，累累山谷里。
两翁非病狂，顾独不取彼。
牛背有佳处，未可语俗子。
夷齐向千载，凛凛有生气。
听唱山鹧鸪（一作听吹鹧鸪）
许浑（唐代）

金谷歌传第一流，鹧鸪清怨碧烟愁。

夜来省得曾闻处，万里月明湘水秋。
塞下曲 其三
张应申（明代）

秣马初辞插箭岭，荷戈又戍受降城。夜阑纵有还乡梦，无奈鸣笳断续声。
登西台作楚歌招文丞相魂
谢翱（宋代）

魂朝往兮何极，莫归来兮关塞黑，化为朱鸟兮有咮焉食。
成安秋望有怀
寇准（宋代）

年加心地转如灰，书箧经旬亦懒开。
诗句偶吟皆感事，文章无用独伤才。
秋蝉残韵摇疏树，夕照寒光下古台。
闲绕岸莎看野水，暗流红叶不重回。
春晦寓目
宋庠（宋代）

春序倏云晚，高台芳意多。
花成风地缬，鸟作暝林歌。
树气薰繁幄，池纹疊细波。
夹城归骑散，烟絮遍铜驼。
送僧再参天目
成鹫（清代）

尽天上日月星辰作双目，觑不破当今诸方老耆宿。

尽大地风云雷电随两足，游不遍天下名山陵与谷。

何如瞎驴开眼见主宾，跛象横行无背触。老师老矣胡为哉，十年两度参天目。

当时亲见作家来，教餐胡饼因中毒。至今吞吐总无端，恰是桃花正开梅子熟。

无弦琴在忆钟期，未惜腰包重结束。一片孤云万里风，直上高峰倚竿木。

等閒会计草𩋘钱，六六原来三十六。去时春载阳，归来秋已肃。

铁牛渡海吃铁鞭，金翅摩空啄金栗。中间不隔一毫端，圜是蒲团方曲录。

我本山中人，还山有茅屋。年年尽送渡江僧，顽石明知不是玉。

但愿独坐飞云峰顶待师回，自把一枝无孔笛吹无字曲。
次韵传道者且游落星院
释正觉（宋代）

风立沙根肤粟顽，冷涵星石水湾湾。
登舟欲济轩窗底，扶槛政疑图画间。
云拭山容苍玉障，日浮江面紫金环。
回头五老相招我，林友无嫌夜扣关。
山坡陀行
苏轼（宋代）

山坡陀兮下属江，势崖绝兮游波所荡如颓墙。
松茀律兮百尺旁，拔此惊葛之。
上不见日兮下可依，吾曳杖兮吾僮亦吾之书随。
藐余望兮水中汦，颀然而长者黄冠而羽衣。
澣颐坦腹盘石箕坐兮，山亦有趾安不危，四无人兮可忘饥。
仙人偓佺自言其居瑶之圃，一日一夜飞相往来不可数。
使其开口言兮，岂惟河汉无极惊余心。
默不言兮，蹇昭氏之不鼓琴。
憺将山河与日月长在，若有人兮，梦中仇池我归路。
此非小有兮，噫乎何以乐此而不去。
昔余游于葛天兮，身非陶氏犹与偕。
乘渺茫良未果兮，仆夫悲余马怀。
聊逍遥兮容与，晞余发兮兰之渚。
余论世兮千载一人犹并时，余行诘曲兮欲知余者稀。
峨峨洋洋余方乐兮，譬余系舟於水，鱼潜鸟举亦不知。
何必每念辄得，应余若响，坐有如此兮人子期。
子常生日无以为寿偶得团茶一饼因书拙诗一首藉之以献
李昭玘（宋代）

比年方贡竞珍藏，肤理丰腴紫璧光。虬膂左回分绝格，蒻衣十袭护新香。

贵人恩泽才浮赐，俗骨尘埃不合尝。愿作诗翁千岁寿，乘风聊复发清狂。
宿京口
徐燮钧（清代）

宿雾迷漫涨不收，流澌两岸送归舟。半江星影连天动，一枕涛声入梦流。

黄奶有情隐聊破寂，索郎随伴可浇愁。频年来往金焦下，饱看青山是壮游。
挽胡季昭二首
李伯圭（宋代）

圣朝宽诏下龙墀，尽放累臣脱患羁。
痛失长沙贾谊舍，空存潮海退这祠。
孤忠元自轻生死，白骨宁知问去归。
万里江山丹旐返，悲风一掬波动沾衣。
辛卯元旦
钱澄之（清代）

失路逢元日，客心天外孤。明霞瞻帝座，野服拜香炉。

梧郡城空弃，浔江路罢趋。同时诸扈从，何处正嵩呼！
游虞山记
张裕钊（清代）

十八日，与黎莼斋游狼山，坐萃景楼望虞山，乐之。二十一日，买舟渡江，明晨及常熟。时赵易州惠甫适解官归，居于常熟，遂偕往游焉。

虞山尻尾东入熟城，出城迤西，绵二十里，四面皆广野，山亘其中。其最胜为拂水岩，巨石高数十尺，层积骈叠，若累芝菌，若重巨盘为台，色苍碧丹赭斑驳，晃耀溢目。有二石中分，曰剑门，騞擘屹立，诡异殆不可状。踞岩俯视，平畴广衍数万顷。澄湖奔溪，纵横荡潏其间，绣画天施。南望毗陵、震泽，连山青以相属，厥高鑱云，雨气日光参错出诸峰上。水阴上薄，荡摩阖开，变灭无瞬息定。其外苍烟渺霭围缭，光色纯天，决眦穷睇，神与极驰。岩之麓为拂水山庄旧址，钱牧斋之所尝居也。嗟夫！以兹丘之胜，钱氏惘不能藏于此终焉，余与易州乃乐而不能去云。岩阿为维摩寺，经乱，泰半毁矣。

出寺西行少折，逾岭而北，云海豁工，杳若天外，而狼山忽焉在前，今指谓易州：“一昔游其上也。”又西下，为三峰寺，所在室宇，每每可憩息。临望多古树，有罗汉松一株，剥脱拳秃，类数百年物。寺僧俱酒果笋而饷余两人已，日昃矣。循山北过安福寺，唐人常建诗所谓破山寺者也。幽邃称建诗语。寺多木樨花，自寺以往，芳馥载涂。

返自常熟北门，至言子、仲雍墓，其上为辛峰亭。日已夕，山径危仄不可上，期以翼日往。风雨，复不果。二十四日遂放舟趣吴门。行数十里，虞山犹蜿蜒在蓬户，望之了然，令人欲反棹复至焉。
丁采杰挽诗
刘克庄（宋代）

文字蜚声早，功名入手迟。
晚知书误我，时以酒浇之。
旷野灵均些，新坟贞曜碑。
两翁不在子，其必在孙枝。
大疫闻德厚病虽少愈而苦未能愈
周孚（宋代）

棘人元自瘦，况复病相侵。钟赵妖犹昔，岐雷术谩今。

昏昏药应倦，忽忽日殊深。安得詹何辈，澜翻慰此心。
观郭殿岩打毬于冲天观旁
许及之（宋代）

峰顶毬场剪似平，汾阳号令素精明。万蹄攒逐一星过，两队欢呼众乐鸣。

静看穿杨矜妙手，醉观过翼觉身轻。摩挲亭下排衙石，拟赋将军射虎行。
渔家傲
可旻（宋代）

眼明。

清净乐邦吾本郡。娑婆流浪因贪吝。冉冉思归霜入鬓。深浪恨。塞鸿不解传音信。

落日尽边沙隐隐。向西望处归应近。天乐是时相接引。宜精进。紫金台上谁无分。
碧落空歌
佚名（隋代）

妙哉元始道，大梵敷真文。上开龙汉劫，焕烂光彩分。

三十二天书，五老赤字传。垂慈度生死，郁勃吐祥云。

中有长命诀，植芽炼飞仙。开函发玄奥，稽首生精勤。

仰思高灵降，乘气归三清。
达磨赞
释祖先（宋代）

梁皇殿前不能把定，少林山下风波愈盛。
若解谨初护末，不到图形画影。
临淮大水
郑獬（宋代）

大水没树杪，涉冬原隰平。
蛟龙移窟宅，蒲稗出纵横。
坏屋久不补，污田晚更耕。
接春恐流散，何策活苍生。
积雨雉城即事三首 其一
李达（明代）

不闻有异但吴语，难与并居聊越吟。邻县溪山阳羡好，满船风月五湖深。
天使游山归旌旆暂停戴禄氏
吴与弼（明代）

喧天笳鼓踏新晴，踏遍春山几处亭。旌节暂停归兴好，梅花溪上问诸生。
和牟公野馆宿早朝
刘攽（宋代）

梦回仙府豁中扃，未断尘缘复战兢。交态出门逢楚越，俗情开口判淄渑。

夜长鳷鹊偏留月，岁尽天河亦有冰。阊阖晨开车马集，五云深处望朝升。
和利州鲜于转运公剧八咏·宝峰亭
司马光（宋代）

孤亭冠山椒，正视物不隔。
六合纵心赏，万家穷目力。
髻鬟乌奴翠，衣带嘉陵碧。
霞生白水尾，日没九陇脊。
烟凝朝夕市，尘飞往来驿。
虽复对纷纭，何尝改岑寂。
宝兼观风远，非徒选胜适。
巴峡少平田，每若天宇窄。
及兹伏棂槛，坐瞰南北极。
先君昔乘轺，名题古寺壁。
侍行尚垂髫，孤露今戴白。
读君登临诗，旧游皆历历。
永无膝下欢，终篇涕沾臆。
淮上杂诗六首
梅尧臣（宋代）

轻舟晚投处，聒聒渚禽嘶。
椽子随薪束，蔬科带土携。
岸幽云满石，潮落蚌生泥。
客思无憀极，唯将鲁酒迷。
郊工　颂成也 其一
王慎中（明代）

于辟翼承序，祗德鉴昊苍。观文釐元命，造哲焕令章。

诤臣秉周礼，纳议光文昌。经始揆皇览，测臬即灵壤。

巍基摩地轴，层构罗天纲。营陔三奇积，疏陛四维张。

象形以创规，效运故乘阳。躨跜白虎守，蚴蟉青龙翔。

宅岳既崒崒，侦河亦汤汤。县圃激神岳，蓬壶峙中央。

启度非近算，祖烈今有光。道存羲轩始，典迪夷龙襄。

维新弘有谧，作固亘无疆。康哉宜有咏，圣谟始我皇。
拟寒山拾得二十首008
王安石（宋代）

幸身无事时，种种妄思量。
张三喘口窄，李四帽檐长。
失脚落地狱，将身投镬汤。
谁知受热恼，却不解思凉。
送因甫宰湘乡
刘敞（宋代）

相思恨不见，今子去长沙。幸有国百里，可怜天一涯。

春风洞庭水，殊俗楚人家。回首伤卑湿，知君发易华。
子中兄招饮次韵
周必大（宋代）

青衿学道不忧贫，黄发相看并乞身。
前有二疏今可企，免教人谓鲁无人。
新秋夜寄江右友人
戴叔伦（唐代）

遥夜独不寐，寂寥蓬户中。河明五陵上，月满九门东。

旧知亲友散，故园江海空。怀归正南望，此夕起秋风。
偈颂二百零五首
释正觉（宋代）

正昼热，深夜凉，
冰壶谁复到中央。身心直许摩云月，
脾肺都将洗雪霜。莫守一色处，
莫坐万年床。玉人转侧机梭动，
细辨里头偏正方。
冷枚华清新浴图
舒位（清代）

落妃池上烟波绿，阿环承幸骊山足。水边已见丽人行，殿角仍山照影曲。

照影疑从镜殿还，温泉水腻弄潺湲。花开陈苑临春阁，波绕吴王销夏湾。

相从逭暑銮舆度，扣砌雕栏裛清露。内园初进助情花，别馆惟栽销恨树。

江妃辞去念奴陪，迟日熏风汤殿开。更无红叶随波去，早见黄裙逐水来。

须臾起舞双鱼镜，绿鬟倭堕红绡靓。赵后仙裙自可留，洛妃尘袜应还胜。

当时但诏洗凝脂，谁赐金钱更洗儿。楼中赤凤来何日，水底黄虬化有时。

从此华清水呜咽，延秋门上乌啼彻。忍看骊岭县前流，化作马嵬坡下血。

碧落黄泉梦有无，兰汤第二冷宫凫。千年祸水几倾汉，一曲香溪竟沼吴。

金门画史丹青选，国子先生藏一卷。
诉衷情·永夜抛人何处去
顾夐（五代）

永夜抛人何处去？绝来音。香阁掩，眉敛，月将沉。
争忍不相寻？怨孤衾。换我心，为你心，始知相忆深。
春陌二首
韦庄（唐代）

满街芳草卓香车，仙子门前白日斜。

肠断东风各回首，一枝春雪冻梅花。

嫩烟轻染柳丝黄，句引花枝笑凭墙。

马上王孙莫回首，好风偏逐羽林郎。
和君实姚黄玉玲珑二品牡丹二首 其二
范纯仁（宋代）

花得新朋自我公，洁如明玉状玲珑。芳心有待人难见，小圃深藏洛水东。
吉祥寺古梅
林古度（清代）

一树古梅花数亩，城中客子乍来看。
不知花气清相逼，但觉山深春尚寒。
廖宪送牡丹用海棠韵复走笔戏和之 其二
张栻（宋代）

报答春光须著语，年来老我不能奇。风前娟好有馀态，未必此花如此诗。
咏松
张方平（宋代）

受命托厚地，禀气独英妙。有心出太虚，无情合至道。

君子正容色，烈士全节操。自是万木王，何辱大夫号。
景山寺居大风步月
葛胜仲（宋代）

溪边空谷偶来逃，散步虚廊破郁陶。庭户月华封玉雪，林峦风响汹波涛。

气寒秋尽衣裳薄，夜静山深殿阁高。欲识羁怀愁几许，明朝揽镜看霜毛。
喜与长文上人宿李秀才小山池亭
孟郊（唐代）

灯尽语不尽，主人庭砌幽。柳枝星影曙，兰叶露华浮。

块岭笑群岫，片池轻众流。更闻清净子，逸唱颇难俦。
与李章武赠荅诗 其一
王氏妇（唐代）

鸳鸯绮，知结几千丝。别后寻交颈，应伤未别时。
丙子岁三月十有二日游嵩山宿峻极中院时天气
李廌（宋代）

风回荔萝香，意与尘气别。
杳杳云际钟，皎皎松上月。
触焉感幽处，蜡屐俟明发。
送人赴燕山
胡奎（元代）

神仙中人不易得，三花云是神仙术。一花一叶著奇芳，说与世人俱不识。

阿翁生子子生孙，南北医传良相门。一色杏花随地种，百年大树至今存。

忆自六飞南渡后，玉带金鱼赐高手。虢国曾闻扁鹊来，上池何待桑公授。

盐官故家遗庆长，埙篪迭奏含宫商。东汉中郎知郭泰，长安女子识韩康。

仲也敲门来话别，大帆直指燕山月。星汉遥通析木津，关山正及梁园雪。

紫塞霜高雁背寒，酒酣上马驼裘单。一七神楼须报捷，早凭南使寄书还。
春原早望
章孝标（唐代）

一忝乡书荐，长安未得回。年光逐渭水，春色上秦台。

燕掠平芜去，人冲细雨来。东风生故里，又过几花开。
春晏病体少悰退卧北斋有寄
宋祁（宋代）

小有负薪疾，早成憔悴姿。
无人来迓跛，赖酒与扶衰。
朴斲知林短，腥{左月右娄}厌席卑。
西山一丸药，何忍独相遗。
晚秋 其二
佚名（唐代）

天涯地角一何长，雁塞龙堆万里疆。每恨沦流经数载，更嗟缧绁泣千行。
过故骠骑宅
陆楣（清代）

投笔从戎少壮年，归耕还问伍员田。可怜策马横戈地，惟在蛮员瘴雨边。

一自烽尘遗故国，难得花石记平泉。萧萧芦获悲风起，疑是吹笳薄暮天。
江楼晚眺
梅询（宋代）

潮落蚌耕洲，霞天雨尽收。
月来山寺候，云驻海间秋。
野鹜驯舟绕，红鱼逐饵游。
欣然乘此兴，呼酒醉高楼。
自咏绝句
陆游（宋代）

深村人有结绳风，晚岁身为带索翁。
啜粥茹蔬茅屋底，谁知也过百年中。
次韵张与之登巽亭 其一
赵鼎（宋代）

百年遗恨了难平，只有南山不改青。桥下温波秋渺渺，楼头霏雾晚冥冥。

祥钟福地衣冠盛，气润中天草木灵。那得丹青绘缣素，烦君妙语写无形。
三月二日北门马上
范成大（宋代）

新街如拭过鸣驺，芍药酴醾竞满头。
十里珠帘都卷上，少城风物似扬州。
拟古十首 其七
张建（宋代）

有客曳长裾，袖刺谒高闳。低头拜阍者，始得通姓名。

主人果厚眷，开宴海陆并。顾必承彼颜，语必顺彼情。

不如茅檐下，饱我藜藿羹。
喜雨
晁公溯（宋代）

提封为国守，几岁见天心。
与此一年食，赐之三日霖。
打荷看急点，历竹有清音。
上帝嗟何远，昭昭寔汝临。
景州道中
汪梦斗（宋代）

驿路车声软，斜晖雨脚收。柳阴家晓鹊，桑椹醉春鸠。
苦寒歌
韩愈（唐代）

黄昏苦寒歌，夜半不能休。岂不有阳春，节岁聿其周，

君何爱重裘。兼味养大贤，冰食葛制神所怜。

填窗塞户慎勿出，暄风暖景明年日。
贺新郎·月夜黄直贻招看玉兰
陆震（清代）

二月才遇半。早庭前、老梅舒绿，落英零乱。取次玉兰应渐放，昨落君家曾见。

又今日、隔城来唤。一片花光檐际白，似天池、万朵莲初绽。

直开上，凌霄干。

主人倚树还三叹。叹今宵、有花无月，□□□□。少顷碧空飞玉兔，倍映琼花光烂。

真快意、倾杯无算。更嘱他时频贳酒，待阑开、芍药还来看。

只可惜、年光换。
山斋
姚勉（宋代）

茅斋住翠林，一迳总清阴。
涧近水声入，窗虚山色侵。
读书依竹静，送客出花深。
此地无尘俗，令人长道心。
范公丛竹歌
岑参（唐代）

世人见竹不解爱，知君种竹府城内。此君托根幸得地，

种来几时闻已大。盛暑翛翛丛色寒，闲宵槭槭叶声干。

能清案牍帘下见，宜对琴书窗外看。为君成阴将蔽日，

迸笋穿阶踏还出。守节偏凌御史霜，虚心愿比郎官笔。

君莫爱南山松树枝，竹色四时也不移。寒天草木黄落尽，

犹自青青君始知。
久雨
张侃（宋代）

今年梅雨已淋漓，梅尽多时雨意痴。漫说池荷能润色，岂知岸柳亦颦眉。

一天黯黮云阴殢，六月清凉客子宜。兀坐小楼香半线，纷纭万事只心知。
西山看梅和老杜江上寻花七绝句 其五
黄淳耀（明代）

香溪桥西邓尉东，千树万树摇春风。料得李生难写染，花光艳艳日初红。
春日
吕本中（宋代）

春风未雌雄，尊酒自贤圣。燕巢楼阁间，莺语花柳静。
偶吟
陈克毅（清代）

衰年光景若为欢，划尽烦忧强自宽。鬓已渐凋飘作雪，心经九转炼成丹。

原无妄想参风雅，剩有高怀寄岁寒。领略绣窗清净味，课经礼佛且加餐。
读史八首 其八 王维
葛胜仲（宋代）

子昂文律唱唐家，摩诘诗声未易加。场屋有谁深荐达，坐令入彀赖琵琶。
浣溪沙（咏芍药金系腰海陵席上作）
曾协（宋代）

昼漏新来一倍长。众宾沾醉尚传觞。浓云遮日惜红妆。

应是主传归凤沼，为传芳讯到黄堂。腰围恰恰束金黄。
与弟侄观小圃梅花二首
陈著（宋代）

是则看花要及时，看花到实不妨迟。
前贤亦有留佳句，绿叶成阴子满枝。
江山道中
刘克庄（宋代）

纯绵未觉中年暖，薄酒难禁二月寒。
可惜一溪桃李树，贪程不得过桥看。
苦热诗
任昉（南北朝）

旭旦烟云卷，烈景入东轩。倾光望转蕙，斜日照西垣。

既卷蕉梧叶，复倾葵藿根。重簟无冷气，挟石似怀温。

霢霂类珠缀，喘吓状雷奔。
潼关兰若
许浑（唐代）

来往几经过，前轩枕大河。远帆春水阔，高寺夕阳多。

蝶影下红药，鸟声喧绿萝。故山归未得，徒咏采芝歌。
早夏郑工部园池
欧阳修（宋代）

夜雨残芳尽，朝晖宿雾收。
兰香才馥径，柳暗欲翻沟。
夏木繁堪结，春蹊翠已稠。
披襟楚风快，伏槛更临流。
水龙吟 浣香取白石词意，倩周云岩绘“与鸥为客图”，嘱予倚声
戴延介（清代）

冷云飞过前湾，青山影里扁舟住。绿波坐暝，白头话素，此盟千住。

语密烟深，梦圆波阔，船唇舵尾。等渔兄贳酒，钓师吹笛，添一卷、蘋洲谱。

回首软红尘土。换清游、一竿占取。北来盼雁，南飞附鹤，故人归否。

我亦情闲，吟魂频绕，菰芦深处。迟重寻，卅六陂边，好与鸳鸯为侣。
送杰老住仙游
唐士耻（宋代）

至生恰平生，一万八千日。
头白无所成，唯堪伴幽逸。
杨景昌宴会林别驾席中成诗在席者各次其韵
吴琏（明代）

乌巷深沈古谢家，衣冠文彩绚飞霞。铿金戛玉宾吟富，列鼎焚沈主宴华。

醇酿饮馀加烈酿，菊花丛里灿梅花。醉来身外浑忘却，疑在仙河共泛槎。
岳大用寺簿惠佩力
袁说友（宋代）

文阵谈锋不可当，小恢游刃向朝行。
一夫敌尔嗟长剑，十九人中见颍囊。
徐子身非逢季札，吕虔心已识王祥。
善刀我亦知藏去，他日犹烦赐尚方。
题徐惟得冲漠斋十二绝 其二 姑射凝神
胡应麟（明代）

肌肤绰约莹秋霜，绝顶凝神眺八荒。得丧窅然天地外，不知身世住何乡。
次酬胡编校赋竹屋
刘黻（宋代）

癖为看书借壁光，肯随鹏鷃论行藏。
听僧鱼鼓斋粮办，留客茶杯礼数常。
小屋槃姗贫巷静，矮檐伛偻笑身长。
黄花也识人寥落，不待重阳已吐香。
虞美人·画堂新霁情萧索
冯延巳（五代）

画堂新霁情萧索，
深夜垂珠箔。
洞房人睡月婵娟，
梧桐双影上朱轩，立阶前。
高楼何处连宵宴，
塞管吹幽怨。
一声已断别离心，
旧欢抛弃杳难寻，恨沉沉。
嘲蚊四十韵
范成大（宋代）

暑魃方肆行，羽孽亦厉习。
肖翘极么魔，坱圠累辟翕。
湿生同粪蝎，腐化类宵熠。
初来闹郭郛，少进互原隰。
嘤如蝇声薨，聚若螽羽揖。
俄为殷雷哄，遂作密霰集。
口衔钢针锋，力洞衲衣袭。
啾声先计议，著肉便嘘吸。
立豹犹未定，卓锥已深入。
血随姑嘬升，势甚辘轳汲。
沉酣尻益高，饱满腹渐急。
晶晶紫蟹眼，滴滴红饭粒。
拂掠倦体烦，爬搔瘁肌涩。
捄东不虞西，擒一已窜十。
新瘢蓓蕾涨，宿晕斑斓浥。
竟夜眠转展，连床叹于悒。
云何人戚欣，乃系汝张歙。
驱以葵扇风，熏以艾烟湿。
檠长镇藏遮，帐隙亟补葺。
火攻惮秽臭，手拍嫌腥汁。
伏翼佐扫除，纲蛛助收拾。
薄暮汹交攻，大明讧未戢。
牛革厚逾毡，鲎介锆胜鈒。
遭汝若欲困，嗟人何以给
夏虫虽众多，罪性相百什。
蜂虿岂房栊，虮虱但褌褶；
羊膻蚁登俎，骥逸虻附马；
蠓惟舞醯瓮，蟫止崇书虫；
蚤为鸺所撮，蝇亦虎能执；
彼愆可贳死，汝罪当献级。
凉飙条然至，丑类殆哉岌。
一吹嘴吻破，再鼓翅翎絷。
三千蹀颉利，百万走寻邑。
快哉六合内，蔑有一尘立。
虚空既清凉，家巷得宁辑。
鸡窗夜可诵，蛩机晓犹织。
雨帘绣浪卷，风烛泪珠泣。
客来添羽觞，人静拂尘笈。
恍还神明观，似启坏户蛰。
消长谁使然？智力讵能及。
水调歌头 其一 迎送神二词为刘润之赋
段克己（宋代）

清秋好天气，禾黍巳登场。群心思答神贶，吉日复辰良。

神既来兮庭宇，飒飒西风吹雨，仙仗俨长廊。巫觋传神语，出户舞伥伥。

刲肥羜，沥桂酒，奠椒浆。一年好处须记，此乐最难忘。

风外渊渊箫鼓，醉饱满城黎庶，健倒卧康庄。夜久群动息，风散一帘香。
次韵张守劝农二首
陈造（宋代）

传闻载酒西郊晓，迎候前旌拥老农。
贤守承宣先劝课，太平风俗见声容。
官堤烟树纡红缬，沙岸风蒲袅紫茸。
想憩凝香倒囊锦，银钩侧理叠千重。
金刚随机无尽颂·净心行善分第二十三
释印肃（宋代）

暖律潜消冻，万国春风动。
柳上一声莺，唤醒轮回梦。
和高丽许澹宕韵
陶澍（清代）

夙闻东海士，磊落多英姿。尚友溯殷遗，矧兹生同时。

往晤洪与权，其人绵翘奇。款款语情愫，敦朴无浇漓。

今子矢来游，复此能相随。发声叩金石，谊古无近思。

所愿义无渝，相见谁云迟。
送僧归永嘉
释守卓（宋代）

在在常参一宿觉，的的生缘非永嘉。还我今朝却归去，大千俱属眼中花。
乐府杂曲。鼓吹铙歌。铁山碎
柳宗元（唐代）

铁山碎，大漠舒。二虏劲，连穹庐。背北海，专坤隅。

岁来侵边，或傅于都。天子命元帅，奋其雄图。

破定襄，降魁渠。穷竟窟宅，斥余吾。百蛮破胆，

边氓苏。威武辉耀，明鬼区。利泽弥万祀，功不可逾。

官臣拜手，惟帝之谟。
同戴朝宾姚在质登壶公山
佘翔（明代）

太守风流谢永嘉，开山独爱白云斜。携来彭泽先生酒，醉杀天云二女花。

拄杖孤峰低日月，挥毫五色散烟霞。应悲城郭多生事，欲驾仙人白鹿车。
初复半竹亭夜坐有感
欧必元（明代）

清溪经岁学逃喧，偶入江城亦闭门。末路交游吾见晚，前途风雨不堪言。

颠狂柳絮随风舞，历乱芙蓉对月翻。苔藓自深阶草色，可谁今夜破芳尊。
得小麑因戏作
李流谦（宋代）

倾江酿斗秫，未啻俗之醨。
向来故疎慵，重此百忧罹。
杜门不复出，出亦将从谁。
山氓过予言，刈樵得雏麑。
适我薮泽念，亟买不论赀。
断乳无几日，疎毳未傅皮。
槛牢异林壑，恐作南冠累。
解缚非予靳，弱质叵自持。
罦罗竹节稠，失脚悔可追。
冷冷溪流甘，蔚蔚庭草肥。
人生一饱耳，八荒吾庭帏。
我自不乱群，尔能忘土思。
驯狎不违性，长大傥有期。
充庖断勿忧，巾车薄劳之。
南山与北涧，伴我歌紫芝。
张陈慨中画，管鲍谬已知。
新交不更添，岁寒端自兹。
莲华穴
王润生（清代）

状元孝子峙佳城，一朵莲华结穴成。宰树尚留天水碧，至今过客识庵名。
题耕图二十三首 其十三 第十三图
玄烨（清代）

䆉稏盈畦日正长，复勤穮蓘下方塘。堪怜曝背炎蒸下，惟冀青畴发紫芒。
江城子 括山谷题杜子美浣花醉归图
林正大（宋代）

拾遗流落锦宫城。故人情。眼为青。时向百花，潭水濯冠缨。韦曲杜陵行乐地，尘土暗，叹漂零。
园翁溪友总比邻。酒盈尊。肯相亲。落日蹇驴，扶醉两眉颦。磊落平生忠义胆，诗与酒，醉还醒。
玉芝宫对雪呈诸同官学士
刘正宗（清代）

苍茫雪色澹遥空，隐几长吟兴未穷。别殿不闻来翠辇，六花犹自舞东风。

依依苑柳添丝软，寂寂炉灰近酒红。珥笔几人歌瑞霭，调高属和愧衰翁。
别伯舆新鄱阳广文
赵汝腾（宋代）

特为予来冬复春，重寻旧话续新闻。
诸儒学北今谁嗣，独步斗南犹有君。
精舍诸生朝问道，郡斋一叟夜论文。
絷维不可成分袂，搔首江东日暮云。